<classify> WAZIRI wa Mambo ya Ndani ya Nchi, Kangi Lugola ameliagiza jeshi la polisi kuwashusha kwenye majukwaa ya kisiasa wanasiasa watakaopotosha utendaji wa serikali kwenye kampeni zao za uchaguzi wa serikali za mitaa.Kangi amesema hayo wakati akizungumza na waandishi wa habari, baada ya kufanya ziara makao makuu ya Jeshi la Polisi na kusema kuwa hivi sasa ambapo nchi inakaribia kuingia kwenye uchaguzi huo, wapo wanasiasa wanaoeneza chuki kwa wananchi.Amesema katika utendaji wao wa shughuli za kisiasa, wamekuwa wakitumia muda mwingi kuwahadaa kuhusu utendaji kazi wa serikali, badala ya kuzungumzia sera zao.Aliongeza kuwa ameagiza watendaji wa jeshi hilo, wahakikishe kuwa wanawashughulikia wanasiasa wa aina hiyo, kwa kuwa wanawakosanisha na serikali.Ametaka wenye nia ya kuwafanyia fujo watakaokuwa wakienda kwenye uchaguzi, kuachana na nia hiyo, kwa kuwa jeshi limejipanga kuwakamata wote.Ninajua wapo wanasiasa wenye nia ya kueneza chuki katika kampeni zao, hawa hawatoachwa salama na niwatake wale wote waliopanga kufanya fujo wakati wa uchaguzi kuachana na nia hiyo kwa kuwa sio tu watarushiwa maji ya washawasha ila watachukuliwa na kuingizwa kwenye matangi ya maji hayo wawashwe vizuri... ninasema siasa za maji taka ni marufuku katika kampeni hizo za serikali za mitaa na hatutowaacha wachochezi na waongo watakaokuwa na jukumu na kuipaka matope serikali hii,amesema.Kampuni ya matumizi ya silaha Kutokana na matukio ya hivi karibuni ya watu kutishiana bastola hadharani, Lugola alibainisha kuwa jeshi hilo limeanzisha kampuni iitwayo Polisi Cooperation, ambayo lengo lake ni kufundisha maadili na uelewa mzuri zaidi wa matumizi ya silaha.Amesema elimu hiyo inalenga kuwakumbushia watumiaji wa silaha hizo maadili yake na kuwaepusha dhidi ya matumizi mabaya, ambayo yanaweza kuwatia hatiani na pia watafundishwa uhifadhi wa silaha hizo, uoshwaji wake na hata ulengaji wa shabaha huduma ambayo itakuwa ikitozwa kiasi kidogo cha fedha.Lugola amesema hiyo itasaidia kuimarisha ulinzi kikamilifu na hata mwisho wa siku majiji makubwa kama Dar es Salaam na Mwanza, wafanyabiashara wataweza kufanya shughuli zao hadi asubuhi bila ya kubugudhiwa.Alisema kutokana na ushirikiano mzuri kati ya wananchi na serikali ndio maana hivi sasa wizi wa kutumia silaha umepungua na kuwa mafunzo hayo yatasaidia kuwaweka wananchi katika mazingira salama zaidi.Waziri Lugola alisema kuwa kutokana na kukithiri kwa aina mbalimbali za utapeli hasa wa kughushi hati za ardhi, nyumba na mashamba, unaofanywa na wezi kuwaibia wananchi, amewaagiza wakuu wa polisi wa wilaya na mikoa kukutana na wananchi kila mwezi kusikiliza kero zao.  <topic>: KITAIFA 